છેલ્લે એક્ઝૅક્ટ પાંચ વર્ષ પહેલાં ઐશ્વર્યા રાય ‘ગુઝારિશ’માં દેખાયેલી. તેની અફલાતૂન અભિનયક્ષમતામાં ‘જઝ્બા’ના ડિરેક્ટર સંજય ગુપ્તાને કદાચ વિશ્વાસ નથી લાગતો. એટલે જ આખી ફિલ્મમાં તેમણે ઐશ્વર્યા પાસે એટલીબધી ચીસો પડાવી છે કે કાનમાં રૂનાં પૂમડાં ખોસવાની ઇચ્છા થઈ આવે. ઇરફાન કેવો ધાંસુ ઍક્ટર છે એ વાત ગયા અઠવાડિયે આવેલી ‘તલવાર’માં તે વધુ એક વાર સાબિત કરી ચૂક્યો છે. એક સિમ્પલ લાઇન બોલીને પણ તે લાફ્ટર ઊભું કરી શકે છે, પરંતુ અહીં તેના જેવા બૅલૅન્સ્ડ ઍક્ટર પાસે પણ ઓવર-ઍક્ટિંગ કરાવી છે. સાવ શાંતિથી રીઍક્ટ કરી શકે એવી સ્થિતિમાં અચાનક તે ગાંડપણનો અટૅક આવ્યો હોય એમ મોટે-મોટેથી પાસે પડેલાં પીપડાંને લાતંલાતી કરી મૂકે. બે ઘડી તો ખબર જ ન પડે કે આપણે કોઈ સસ્પેન્સ-થ્રિલર ફિલ્મ જોઈએ છીએ કે ટીવી પર આવતી સિરિયલો જેવી ડ્રામેબાજી? ‘જઝ્બા’ની મૂળ વાર્તામાં એક મસ્ત ક્રાઇમ-થ્રિલર ફિલ્મનો મસાલો પડ્યો છે, પરંતુ સંજય ગુપ્તા જાણે કોઈ શિખાઉ ફિલ્મમેકર હોય એ રીતે તેમણે ફિલ્મને ઘણે અંશે રોળી નાખી છે. જેમ કે બૅકગ્રાઉન્ડમાં વાગતાં એકાદ ગીતને બાદ કરતાં આ ફિલ્મમાં ગીતની કશી જરૂર જ નહોતી, પરંતુ અહીં બે કલાકની ફિલ્મમાં પણ વણજોઈતાં ગીતો આવ્યા કરે છે. નો ડાઉટ, ઑફિસ જતાં-આવતાં કારમાં સાંભળવાની મજા આવે એવાં ગીતો છે, પણ અહીં એ ફિલ્મની થોડીઘણી જામી રહેલી થ્રિલને ઠંડા કલેજે કિલ કરી નાખે છે. આ ફિલ્મમાં નાખેલાં બધાં ગીતો પરાણે ઘુસાડેલાં જ લાગ્યાં કરે છે.